Diari Oficial de la Generalitat Valenciana


Sumari del DOGV 10760, del 17-02-2025 (2025/2471)

RESOLUCIÓ de 5 de febrer de 2025, de la Direcció General de Medi Natural i Animal, per a la regulació del vol d'aeronau per control remot sense tripulació (coneguda com a DRON) en l'àmbit dels Espais Naturals Protegits (ENP).
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10477

Data del DOGV
:   17-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2471

CVE
:   NNTH-D-8105-6690

Data del document
:   05-02-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

*Antecedents*

Primer. Hi ha plans d´ús i gestió o d'ordenació dels recursos naturals d'espais naturals protegits (ENP) que limiten, restringixen o prohibixen expressament en la seua normativa la navegació aèria, sobrevol, vol lliure en qualsevol de les seues modalitats, aeromodelisme, vol d'aeronau per control remot sense tripulació, coneguda com a dron, VANT (vehicle aeri no tripulat) o UAV (unmanned aerial vehicle, per les seues sigles en anglés).

Segon. Existixen uns altres ENP que no prohibixen o limiten esta pràctica expressament, pel fet que en la data d'aprovació dels seus plans d'ordenació o de gestió no es tenia constància esta mena d'activitat, però sí que arrepleguen normativa que inclou incompatibilitats amb activitats que alteren el paisatge, afecten la conservació/alteració d'hàbitats, el medi natural o els valors ambientals.

Tercer. El 22/11/2024 s’emet per part del Servici de Gestió d’Espais Protegits un informe en què s'analitzen els plans d'ordenació dels recursos naturals o plans rectors d'ús i gestió, segons el cas, dels diferents ENP, amb l'objectiu d'exposar estes incompatibilitats.

*Fonaments de Dret*

Primer. L'article 2 de la Llei 11/1994, de 28 de desembre, d'Espais Naturals Protegits, estableix que per donar compliment a la finalitat de protegir, conservar, restaurar, millorar i realitzar un ús sostenible dels espais naturals, l'Administració haurà de promoure un ús social dels espais naturals des del punt de vista del gaudi ordenat de la natura.

Segon. Entre les activitats d'ús públic que l'article 7 d'esta mateixa llei contempla per als parcs naturals, estan la visita i el gaudi de l'espai, però amb les limitacions necessàries per a garantir la protecció, i se subratlla que la resta d'usos que no són ací descrits «podran ser objecte d'exclusió en la mesura en què entren en conflicte amb els valors que es pretenga protegir». En el cas dels paisatges protegits, es detalla també «el gaudi ordenat dels seus valors» (article 13).

Tercer. Per a les reserves naturals, que seria el cas de la Reserva Natural de les Illes Columbrets, esta mateixa llei establix que la declaració d'este ENP té com a finalitat la «preservació íntegra d'ecosistemes, comunitats o elements biològics o geomorfològics», ja que mereixen una valoració especial i es «volen mantindre inalterats per l'acció humana», puntualitzant que en esta classe d'espai protegit «podran restringir-se tota classe d'usos» (article 10).

Vist que existixen espais naturals protegits, els plans d’ús i gestió o d'ordenació dels recursos naturals dels quals limiten, restringixen o prohibixen la navegació aèria, sobrevol, vol lliure en qualsevol de les seues modalitats, aeromodelisme, vol d'aeronau per control remot sense tripulació, coneguda com a dron, VANT (Vehicle Aeri No Tripulat) o UAV (Unmanned Aerial Vehicle, per les seues sigles en anglés) però que també hi ha uns altres que, encara que no s'establix específicament cap restricció sobre este tema, pel fet que en la data d'aprovació dels seus plans d'ordenació o de gestió no existia este tipus de pràctiques, sí que se'ls aplicaria directament el que es reflectix en les seues normatives quant a la prohibició general de realització d'activitats que puguen comportar molèsties per a la fauna, ja que es tracta d'àrees amb una elevada sensibilitat en relació amb les espècies faunístiques que pogueren albergar, més si és possible en l'època de nidificació, i també quant a la incompatibilitat amb activitats que alteren el paisatge, afecten la conservació/alteració d'hàbitats, el medi natural o els valors ambientals.

Vist que també existixen espais protegits que la seua normativa establix sol·licitar a l'organisme responsable de l'ordenació de la navegació aèria l'aplicació de les restriccions derivades de la consideració d'espai com a zona amb fauna sensible,

RESOL

*Primer*

1. Que dins del àmbit territorial dels espais naturals protegits (parcs i reserves naturals, paratges naturals municipals, paisatges protegits i zones humides catalogades) no es permeta el sobrevol, la navegació aèria, el vol lliure en qualsevol de les seues modalitats, l'aeromodelisme, els vols d'aeronaus sense tripulació per control remot, coneguts com a drons (VANT vehicles aeris no tripulats, UVA unmanned aerial vehicle) tant per a vols particulars com d'ús recreatiu sense distinció de quina siga la seua finalitat.

2. En el cas que es necessite la navegació aeronàutica, de qualsevol dels instruments i modalitats anteriorment esmentats, per a la realització de tasques de vigilància, atenció d'emergències, treballs tècnics i professionals que estigueren degudament justificats, podran ser autoritzats sempre que siguen demandats per organismes públics i/o professionals, amb la presentació prèvia d'un document tècnic que justifique la seua necessitat, determine el període per a la seua realització, concrete la seua funció i finalitat com a treball excepcional, aporte la cartografia detallada (mínim 1/10.000) de la zona o zones a sobrevolar; i s'obtinga l'informe favorable de l'administració competent en la gestió dels espais naturals protegits que haurà de justificar la no afecció sobre l'espai que s'actua i, si és el cas, establirà les condicions necessàries per a la seua execució.

Dins dels treballs tècnics possibles també s'inclouen aquells de gestió d'activitats agràries o agropecuàries compatibles o les detallades dins de projectes d'obra de propietats privades però amb projecte/pla de vol.

La cartografia requerida es pot obtindre a partir del visor GVA ([Visor cartogràfic de la Generalitat](https://visor.gva.es/visor/)), i serà suficient com a mínim que aparega el traçat de la zona a sobrevolar sobre la imatge.

Si, a més, l'activitat es desenrotlla en terrenys amb la consideració de forestal, haurà de tindre's en compte el que s'establix en l'article 5 de l'annex VIII del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, en relació amb les condicions per a l'ús de motors elèctrics o d'explosió pertanyents a maquetes dirigides per ràdio control i aeronaus no tripulades operades mitjançant control remot, atés que «En els dies i zones per als quals el nivell de preemergència davant el risc d'incendis forestals, que arreplega el Pla especial enfront del risc d'incendis forestals de la Comunitat Valenciana, establisca el nivell 3, estos dispositius no podran sobrevolar o utilitzar-se en terreny forestal".

En els casos en què es requerisca autorització, ha de complir-se, en tot cas, la legislació vigent en matèria de protecció del patrimoni natural i la biodiversitat, la qual prohibix molestar o inquietar intencionadament els animals silvestres, siga quin siga el mètode que s'utilitze o la fase del seu cicle biològic, de manera que:

1. L'operador de l'aeronau no ha de desplaçar-se sobre àrees cobertes per vegetació natural.

2. Sempre ha de visualitzar el dron.

3. En cap període s'ha de volar l'aeronau en la proximitat de tallats rocosos, zones de cobertura forestal densa, zones cobertes per vegetació de ribera, làmines d'aigua dolça on pogueren reproduir-se les espècies d'aus protegides o en aquelles àrees on descansen, dormen o alimenten en alta densitat. En pasturatges o camps de cultiu només es volarà de juny a març.

4. En el cas que l'activitat es duga a terme i coincidisca amb el període de reproducció de les espècies d'aus presents en la zona, s'evitarà operar l'aeronau en la proximitat d'àrees especialment sensibles a este efecte com tallats, zones de cobertura forestal densa, zones cobertes per vegetació de ribera, etc.

5. En el cas de detectar-se punts en els quals s'acumulen exemplars d'aus (com dormidors o zones d'alimentació) s'haurà de mantindre el dron a una distància suficient per a evitar qualsevol pertorbació.

6. En tot cas, i sota qualsevol circumstància, hauran d'atendre's les indicacions dels agents mediambientals o dels agents de l'autoritat, que podran indicar condicions específiques per al desenrotllament de l'activitat i, fins i tot, recomanar que esta s'evite en zones o moments determinats si les circumstàncies concretes ho exigixen.

*Segon*

La publicació d'esta resolució en el *Diari Oficial de la Generalitat Valenciana*  i en el web de la Conselleria de Medi Ambient, Infraestructures i Territori, produirà efectes des del dia següent de la seua publicació.

*Tercer*

La present resolució no posa fi a la via administrativa i contra esta es pot interposar un recurs d'alçada davant de la Secretaria Autonòmica de Medi Ambient i Territori, en el termini d'un mes de l'endemà de la publicació; o impugnar-se mitjançant la interposició d'un recurs contenciós administratiu en el termini de dos mesos de l'endemà de la publicació, de conformitat amb el que es disposa en els articles 121 i 122 de la Llei 39/2015,d'1 d'octubre, del procediment administratiu comú de les administracions públiques, i la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí que puga exercir-se qualsevol altre recurs o acció que s'estime procedent.

  

València, 5 de febrer de 2025

Luis Gomis Ferraz

Director general de Medi natural i Animal